Vizita ambasadoarei SUA din România, Kathleen Kavalec, în Bucovina a lăsat o undă de optimism pe plan local. Iar acest optimism nu este deloc unul exagerat, mai ales că opiniile ambasadoarei SUA despre zona și oamenii de la noi au fost dintre cele mai favorabile. În cele trei zile pe care le-a petrecut în județul Suceava, Kathleen Kavalec a vizitat zone diferite, a intrat în contact cu autoritățile, dar și cu mai mulți oameni, inclusiv tineri. Pe aproape tot parcursul acestei vizite, alături i-a fost președintele Consiliului Județean Suceava, Gheorghe Flutur, care a avut abilitățile necesare pentru a fi nu doar o gazdă primitoare, ci și un adevărat ghid despre istoria Bucovinei, despre oamenii de aici, tradițiile și obiceiurile strămoșești.
"Sunt impresionată de potențialul economic al Bucovinei și de talentul și abilitățile oamenilor săi, în special ale tinerei generații. La nivel uman, pe lângă ospitalitatea caldă de care m-am bucurat aici, sunt impresionată și inspirată de modul în care bucovinenii s-au mobilizat pentru a-și ajuta vecinii, într-un moment critic. Sunt sigură că acest lucru va contribui la întărirea legăturilor dintre România și Ucraina, care vor fi esențiale atunci când va veni momentul să ajutăm la reconstrucția Ucrainei. În calitate de partener strategic al României, Ambasada Statelor Unite ale Americii așteaptă cu nerăbdare să aprofundeze legăturile economice, culturale și educaționale ale Statelor Unite ale Americii cu această frumoasă regiune", a spus Kathleen Kavalec.
Practic, este un fel de declarație de dragoste pentru Bucovina, iar dacă aceasta se va materializa și în proiecte care vor aduce investitori americani în zonă înseamnă că autoritățile locale și-au făcut treaba corespunzător pe tot parcursul vizitei de trei zile de la mijlocul lunii martie.
Iar Excelența Sa este legată de Bucovina nu doar prin intermediul oamenilor pe care i-a cunoscut. "Soțul meu vrea să aducă acasă unul dintre acești câini frumoși, ciobănesc de Bucovina, cândva. Nu sunt atât de sigură - sunt îngrozitor de mari odată ce cresc! Este nevoie de mai multe discuții în familie! Încă o fațetă uimitoare a Bucovinei!", a scris Kathleen Kavalec.
Așadar, sunt premise ca această vizită să fie mai utilă decât multe târguri de turism la care Bucovina a fost prezentă, iar dacă investitorii americani vor ajunge la noi trebuie să-i mulțumim ambasadoarei SUA la București.